उता बसेका कतिपय नेपाली समुदायभित्रै बिहाबारी भए पनि नाम थर रुपान्तरण हुँदै नेपाली भनेर ठम्याउन गाह्रो पर्छ । थाइल्यान्डको फुखेतमा करिब तीन हजार नेपाली मूलका थाईहरू छन् भनिन्छ । नेपाली मूलका थाईहरूको संगठनका अध्यक्ष र सचिव हुन्, फानुपोंग लिम्बुप्रसेत्र्कुल र ओमजी खोदोमकुल । यी नामहरू अलि गहिरिएर केलाएपछि मात्र नेपाली हुन् कि जस्तो लाग्छ । नामहरू नचिनिने भएका छन् । थर अपभ्रंश हुँदै गुरुङ गुलुंग, पौडेल पौरियाल, पोखरेल पोखरियाल, खड्का करका, बस्नेत बसिनेत आदि भएका छन् ।
